《金缕曲》
清代·厉志

已觉春如许。更谁将、绿枝低插，暗蒙湖雨。雪鹭经过浑不见，为是柔条容与。

恰闪出、红廧琳宇。曾忆停桡浮碧屿，听歌头、信有渔郎住。

双翠鸟，拉烟去。

漫来行客增愁绪。便删除、乡关绵渺，望归何处。破帽横肩看鬓影，忽又拍来飞絮。

只赢得、零星攒聚。暂约东风重款款，贳村醪、细共斜阳语。

徐欲动，万千缕。

作者简介：浙江定海人，字心甫，号骇谷，别号白华山人。诸生。书学明人，尤精行草。画山水兰竹有逸趣。中年患目疾，而书画益进。握笔疾扫，全以神行，一日可成数十幅。亦工诗文，居宁波时，与姚燮等唱和。有《白华山人诗钞》、《诗说》。